Önnur vaxtalækkunin í röð
Peningastefnunefnd Seðlabanka Íslands hefur ákveðið að lækka vexti bankans um 0,5 prósentur. Í síðasta mánuði lækkaði Seðlabankinn einnig vexti sína en þá um 0,25 prósentur. Áður höfðu vextirnir verið óbreyttir frá nóvember 2012. Stýrivextir bankans eru nú 5,25%.
Í dag klukkan 10.00 mun Már Guðmundsson seðlabankastjóri fara yfir forsendur vaxtalækkunarinnar nú í Seðlabankanum íklæddur jólapeysu. Már vill með þessu uppátæki styðja baráttuna gegn einelti . Hann tók áskorun í tengslum við Jólapeysuna 2014, fjáröflunarverkefni Barnaheilla gegn einelti, og ákvað að næði hann markmiði sínu að safna 600 þúsund krónum í áheit myndi hann tilkynna vaxtaákvörðun í jólapeysu.
Hagvöxtur minni en spáð var enda minni vöxtur einkaneyslu en búist var við
Greiningardeildir höfðu spáð því að peningastefnunefndin myndi lækka stýrivexti í dag og hefur það gengið eftir en meðal þess sem fram kemur í yfirlýsingu nefndarinnar er að hagvöxtur á þessu ári, þar af einkum vöxtur einkaneyslu, stefnir í að verða minni en áður var spáð, ef marka má nýjustu þjóðhagsreikninga.
Verðbólgan verður áfram lítil sem engin
"Þær tölur eru hins vegar verulega á skjön við aðrar vísbendingar um þróun eftirspurnar, hvort heldur gögn um innflutning eða ýmsa mælikvarða á veltu. Batinn á vinnumarkaði heldur áfram, þótt eitthvað hafi hægt á vexti vinnuaflseftirspurnar. Áfram er útlit fyrir góðan vöxt innlendrar eftirspurnar og landsframleiðslu á næstu misserum.
Verðbólga minnkaði í 1% í nóvember og lítils háttar verðhjöðnun mælist sé horft fram hjá áhrifum húsnæðiskostnaðar. Lítil alþjóðleg verðbólga og stöðugt gengi krónu halda aftur af verðbólgu þrátt fyrir töluverðar launahækkanir. Því eru horfur á minni verðbólgu á næstunni en við síðustu vaxtaákvörðun í nóvember. Verðbólga verður því ef að líkum lætur nokkuð undir markmiði, a.m.k. fram yfir mitt næsta ár. Verðbólguvæntingar hafa einnig lækkað á undanförnum mánuðum og eru nú á helstu mælikvarða við verðbólgumarkmiðið.
Þrátt fyrir lækkun nafnvaxta í nóvember hafa raunvextir bankans hækkað frekar sökum umtalsverðrar hjöðnunar verðbólgu og verðbólguvæntinga og eru hærri en staða hagsveiflunnar og nærhorfur gefa tilefni til. Því eru forsendur til að draga hluta hækkunar raunvaxta til baka.
Framvinda nafnvaxta ræðst eins og alltaf af þróun eftirspurnar og verðbólgu. Nafnvextir eru nú nálægt því sem ætla má að samrýmist jafnvægi í þjóðarbúskapnum og verðbólgu við markmið. Haldist verðbólga undir markmiði og verði launahækkanir í komandi kjarasamningum í samræmi við verðbólgumarkmið gætu skapast forsendur fyrir frekari lækkun nafnvaxta. Miklar launahækkanir og vöxtur eftirspurnar gætu hins vegar grafið undan nýfengnum verðstöðugleika og valdið því að hækka þurfi vexti á ný," segir í yfirlýsingu frá peningastefnunefnd Seðlabanka Íslands.
Peningastefnunefnd Seðlabanka Íslands hefur ákveðið að lækka vexti bankans um 0,5 prósentur.
Stýrivextir bankans eru nú 5,25%.
Í dag klukkan 10.00 mun Már Guðmundsson seðlabankastjóri fara yfir forsendur vaxtalækkunarinnar nú í Seðlabankanum íklæddur jólapeysu.
Már vill með þessu uppátæki styðja baráttuna gegn einelti .
Greiningardeildir höfðu spáð því að peningastefnunefndin myndi lækka stýrivexti í dag og hefur það gengið eftir.
Verðbólga minnkaði í 1% í nóvember og lítils háttar verðhjöðnun mælist sé horft fram hjá áhrifum húsnæðiskostnaðar.